***A fizetési meghagyásos eljárás***

*Olvasólecke Dr. Pákozdi Zita egyetemi adjunktus*

*Olvasási idő: 40 perc Szegedi Tudományegyetem Állam- és Jogtudományi Kar*

*Civilisztikai Tudományok Intézete*

**I. Útmutató**

Ebben az olvasóleckében a fizetési meghagyásos eljárással ismerkedhet meg. A lecke tartalmazza az eljárás feltételeit és az eljárásban érvényesülő értékhatárokat, majd nyomon követheti az eljárás menetét a kérelem benyújtásától a fizetési meghagyás jogerőre emelkedéséig, illetve a perré alakulásig, végül rövid képes áttekintést talál az eljárásban igénybe vehető jogorvoslatokról. A lecke elolvasása és az anyag elsajátítása után kérem, ellenőrizze ismereteit a lecke végén található kérdések megválaszolásával!

**II. Tananyag**

1. **Az eljárás célja és jellege, jogforrás**

A fizetési meghagyásos eljárás (fmh) perpótló polgári nemperes eljárás, amelynek keretében a jogosult a követelését a peres út igénybevétele nélkül tudja érvényesíteni.

Az eljárást a fizetési meghagyásos eljárásról szóló 2009. évi L. törvény szabályozza.

**2. Az eljárás tárgya, értékhatárok**

Fizetési meghagyásos eljárásban kizárólag pénzkövetelés érvényesíthető, amely esedékessé vált, azaz lejárt.

A munkaviszonnyal azonos jogviszonyként kezelendő a közalkalmazotti, szolgálati, közfoglalkoztatási, szakképzési, közszolgálati, közigazgatási szerződési jogviszony.

Nincs helye fizetési meghagyásos eljárásnak,

ha a pénzkövetelés munkaviszonyból származik,

és ez a pénzkövetelés a munkaviszony keletke-

zésével, módosításával, megszüntetésével,

vétkes megszegésével összefüggő jogkövetkezmény.

Feltétel: a kötelezettnek legyen kézbesítési címe:

belföldi lakóhely vagy tartózkodási hely, illetve székhely

**A fizetési meghagyás konjunktív feltételei** tehát a következők:

* pénzkövetelés
* a követelés teljesítési határideje lejárt (azaz esedékessé vált)
* a követelés összege a harminc-millió forintot nem haladja meg
* a kötelezett rendelkezik kézbesítési címmel.

**3. Néhány általános szabály**

* Mindegyik közjegyző országos illetékességgel rendelkezik, a felek illetékességi kikötéssel nem élhetnek.
* Az eljárás alapvetően elektronikus úton folyik, a MOKK rendszerén keresztül. Automatikus ügyelosztási rendszer érvényesül, amelynek értelmében az elektronikus rendszerben beérkező kérelmeket automatikusan osztják el a közjegyzők között. A papír alapú eljárás kizárólag a személyesen eljáró fél esetében maradt meg, aki bármelyik közjegyzői irodában előterjesztheti (egyébként szóban is) a fizetési meghagyás kibocsátása iránti kérelmét.
* A beadványokat űrlapokon kell benyújtani. Az űrlapok a <https://mokk.hu/ugyfeleknek/kerelmek.php> weboldalon érhetők el.
* Mögöttes jogforrásként irányadó a Pp. Az eljárás azonban nem különül el perfelvételi és érdemi tárgyalási szakra, beavatkozásnak, perbehívásnak, perbevonásnak az eljárásban nincs helye, ideiglenes intézkedés nem rendelhető el, kereset-kiterjesztés és keresetváltoztatás iránti kérelem nem terjeszthető elő.
* Az ítélkezési szünet szabályait alkalmazni kell az eljárás folyamán [v.ö.: Pp. 148. § (3) c) pont, de az európai fizetési meghagyásos eljárásban nem – Fmhtv. 59. § (2) a) pont].
* A fél számára nem kötelező a jogi képviselet.

**4. A fizetési meghagyás kibocsátása iránti kérelem tartalma és benyújtása**

A fizetési meghagyás kibocsátása iránti kérelemnek tartalmaznia kell:

* a felek nevét, eljárásbeli állását, a jogosult Pp. szerinti azonosító adatait, a kötelezett ismert Pp. szerinti azonosító adatait, de legalább lakóhelyét vagy székhelyét, valamint perbeli cselekvőképessége hiányában törvényes képviselőjének a nevét és kézbesítési címét;
* meghatalmazottal történő eljárás esetén a jogosult képviselőjének a nevét, székhelyét, telefonszámát, elektronikus levélcímét;
* külföldi székhelyű vállalkozás esetén a 3. § (6) bekezdés szerinti képviselet nevét, székhelyét és azonosító adatait;
* a követelés alapjául szolgáló jogviszonyt és az érvényesíteni kívánt jogot, valamint a követelésnek és járulékainak összegét;
* a követelés alapjául szolgáló jogviszony létrejöttének és a követelés lejártának időpontját;
* a követelés beazonosításához szükséges adatokat;
* a törvény felhatalmazása alapján kiadott külön jogszabályokban meghatározott kötelezően feltüntetendő adatokat;
* a fizetési meghagyás kibocsátására irányuló határozott kérelmet.

A kérelmet írásban elektronikus úton (űrlapon) kell benyújtani, vagy szóban bármelyik közjegyző előtt szintén a MOKK által rendszeresített űrlapon. Az űrlap a <https://mokk.hu/ugyfeleknek/FMH-kerelem.php> weboldalon érhető el.

A kérelem benyújtható több követelés érvényesítése esetén és több kötelezett ellen is. Az egyszerű pertársaság Pp. 37. § c) pontja szerinti esetköre azonban nem alkalmazható.

A fizetési meghagyás kibocsátása iránti kérelem benyújtásának ugyanaz a hatálya, mint a keresetlevél benyújtásának.

**5. A közjegyző intézkedései a kérelem beérkezése után**

A közjegyző a kérelem beérkezését követően a kérelmet nyomban, de legkésőbb 3 munkanapon belül köteles megvizsgálni.

Ha a közjegyző elmulasztja a 3 munkanapos határidőt, a határidő utolsó napját követő munkanapon a MOKK rendszere automatikusan kibocsátja a kérelmet a közjegyző nevében.

A megvizsgálás eredményeként

1. hiánypótlást rendelhet el,
2. a kérelmet érdemi vizsgálat nélkül visszautasíthatja, vagy
3. a fizetési meghagyást kibocsátja.

A **hiánypótlás** önállóan nem fellebbezhető végzéssel történik, amennyiben a kérelem valamely kötelező elemet nem tartalmaz, vagy a közjegyző álláspontja szerint a kérelem ellentmondásos (pl. a késedelmi kamatfizetés kezdő időpontja eltér a követelés esedékessé válásának napjától).

A **visszautasítás** hivatalból, végzéssel történik. A végzés fellebbezhető. A visszautasító végzést kézbesíteni kell a jogosultnak és a kötelezettnek. A kérelem visszautasításával annak beadásához fűződő **joghatások elenyésznek**. Ez azonban orvosolható több úton. A fizetési meghagyás kibocsátása iránti kérelem benyújtásához fűződő **joghatások fenntarthatók** egyrészt úgy, hogy a végzés jogerőre emelkedésétől számított 30 napon belül a fizetési meghagyás kibocsátása iránti *kérelmet újból benyújtja*, vagy a jogosult polgári *perben érvényesíti* a követelését keresetlevél benyújtásával (ebben az esetben nem érvényesül az a kizáró szabály, hogy három-millió forintot meg nem haladó pénzkövetelések közvetlenül polgári perben nem érvényesíthetők), harmadrészt a jogosult *egyéb szabályszerűen úton is érvényesítheti* (például választottbíróság előtt).

A visszautasítási okok alapvetően formai-alaki hibák, akadályok.

Ilyen okok pl.:

* a magyar közjegyző joghatósága kizárt
* a félnek nincs perbeli jogképessége
* ítélt dolog esete
* a követelés idő előtti
* fmh kibocsátásnak nincs helye
* az igényérvényesítés határidő elmulasztása
* belföldi kézbesítési cím hiánya
* a követelés érvényesítése más hatósághatáskörébe tartozik.

**6. A fizetési meghagyás kibocsátása és kézbesítése**

A fizetés meghagyás kibocsátására akkor kerülhet sor, ha nem kell a kérelmet visszautasítani, nincs szükség hiánypótlásra, vagy a fél a hiánypótlási felhívásnak eleget tett.

A fizetési meghagyás kibocsátására az ellenérdekű fél (kötelezett) meghallgatása nélkül kerül sor, és ennek során a közjegyző nem vizsgálja a követelés megalapozottságát, amelyekre a kötelezett figyelmét a fizetési meghagyásban felhívja.

**7. Eljárás a fizetési meghagyás kézhezvételét követően**

7.1. A kötelezett lehetőségei

A kötelezettnek a fizetési meghagyás kézhezvételét követően három lehetősége van:

7.2. A részletfizetési és fizetési halasztás iránti kérelmek kizárólag az ellentmondásra nyitva álló határidőn belül terjeszthetők elő, és eljárási díjkötelesek. A közjegyző csak kivételesen, méltányolható érdekre tekintettel engedélyezhet részletfizetést vagy fizetési halasztást. Az engedélyező végzés ellen külön fellebbezésnek van helye, a kérelmeket vissza- vagy elutasító végzések ellen kizárólag a kötelezett nyújthat be fellebbezést.

7.3. A fizetési meghagyás jogerőre emelkedése

Ellenmondás hiányában a fizetési meghagyás jogerőre emelkedik, amelynek ugyanaz a hatálya, mint a jogerős ítéletnek. A jogerős fizetési meghagyás alapján tehát végrehajtás kezdeményezhető.

**8. Az ellentmondás**

Az ellentmondás írásban (elektronikus úton) vagy személyesen eljáró fél esetében szóban terjeszthető elő. Az ellentmondás joghatása, hogy az eljárás perré alakul.

Amennyiben a kötelezett nem élt ellentmondással, vagy az ellentmondás elkésett, nem jogosulttól származik, vagy kötelező elektronikus eljárás esetén nem elektronikus úton terjesztik elő, úgy a fizetési meghagyás jogerőre emelkedik.

**Rendkívüli ellentmondás**

E jogorvoslat a jogerős fizetési meghagyás alapján **megindult végrehajtási eljárásban vehető igénybe**, abban az esetben, ha **a fizetési meghagyás kézbesítési fikcióval emelkedett jogerőre**. Ennek a garanciális szabálynak a lényege, hogy ilyen helyzetben a kötelezett a végrehajtható okirat (a jogerős fizetési meghagyás alapján a közjegyző által kiállított végrehajtási lap) kézhezvételétől számított 15 napon belül még előterjesztheti az ellentmondást, amelynek következtében a jogerős fizetési meghagyás ipso iure hatályát veszti, és a már megindult végrehajtási eljárás megakad. Az ellentmondással egyidejűleg a kötelezettnek letétbe kell helyeznie a jogosult által a végrehajtási eljárásban előlegezett költségeket, amelyet igazolnia is kell, ellenkező esetben a közjegyző az ellentmondást visszautasítja.

**9.A perré alakulás, a keresetet tartalmazó irat**

A határidőben benyújtott ellentmondás joghatása, hogy az eljárás perré alakul. Ebben az esetben a közjegyző az erről szóló végzését nyolc napon belül kézbesíti a jogosultnak, és egyidejűleg felhívja, hogy a kézhezvételtől számított tizenöt napon belül terjesszen elő keresetet tartalmazó iratot a végzésben megjelölt hatáskörrel és illetékességgel rendelkező bíróságra. A keresetet tartalmazó iratban a felperesnek részletes tény- és jogelőadást kell tennie, meg kell jelölnie a bizonyítékait, elő kell terjesztenie a bizonyítási indítványait, és csatolnia kell az okirati bizonyítékait, valamint meg kell fizetnie az eljárási illetéket (azaz ki kell egészítenie a közjegyzői eljárásban megfizetett 3%-os mértékű eljárási díjat 3%-kal).

A felperesnek a keresetet tartalmazó iratban utalnia kell a fizetési meghagyásos eljárásra, mint a per előzményére, és mellékelni kell a közjegyző felhívásának a másolatát.

A közjegyző a jogosult értesítését követően az eljárás iratait elektronikusan megküldi a bíróságnak.

A bíróság a keresetet tartalmazó irat szabályszerű benyújtása esetén lefolytatja a peres eljárást a Pp. szabályai szerint (törvényszéki perrend vagy járásbíróság előtt jogi képviselő nélkül eljáró fél esetén az erre az eljárásjogi helyzetre irányadó külön szabályok alapján).

**10. Jogorvoslatok**

**III. Ellenőrző kérdések**

1. Miként jellemezné a fizetési meghagyásos eljárást?
2. Mik a konjunktív feltételei a fizetési meghagyásos eljárásnak?
3. Lehetséges-e fizetési meghagyás kibocsátása iránti kérelmet előterjeszteni, ha a követelés pénzkövetelés, amely egy adásvételi szerződésből származik, és amelynek összege 3.500.000,-Ft? Indokolja válaszát!
4. Lehetséges-e fizetési meghagyás kibocsátása iránti kérelmet előterjeszteni, ha a követelés pénzkövetelés, amely közhatalom gyakorlásából eredő kárigény alapján áll fenn, és amelynek összege 3.500.000,-Ft? Indokolja válaszát!
5. Kötelező-e a fizetési meghagyásos eljárás igénybe vétele, ha a követelés pénzkövetelés, amely kölcsönszerződés alapján áll fenn, és amelynek összege 3.500.000,-Ft?
6. Tart-e, illetve tarthat-e a közjegyző perfelvételi tárgyalást a fizetési meghagyásos eljárásban? Válaszát indokolja!
7. Mit tesz a közjegyző, ha a fizetési meghagyást azért nem tudja kézbesíteni a kötelezett részére, mert az nem rendelkezik kézbesítési címmel?
8. Tehet-e bármilyen intézkedést a közjegyző, ha azt észleli, hogy a fizetési meghagyás kibocsátása iránti kérelemben megjelölt követelés elévült? Válaszát indokolja!
9. Értékelhető-e ellentmondásként az, ha a kötelezett fizetési halasztást kér?
10. Mi történik, ha a kötelezett a fizetési meghagyásnak csak egy részét támadja ellentmondással?
11. Mi a teendője a jogosultnak, ha kézhez vette a közjegyző értesítését arról, hogy a kötelezett ellentmondást terjesztett elő? Határolja el egymástól a keresetet tartalmazó iratot és a keresetlevelet!
12. Röviden vázolja a fizetési meghagyásos eljárásban igénybe vehető jogorvoslatokat!



Jelen tananyag a Szegedi Tudományegyetemen készült az Európai Unió támogatásával. Projekt azonosító: EFOP-3.4.3-16-2016-00014